นิกเกอิปิดเช้าพุ่ง 302.55 จุด รับ PMI การผลิตจีนเพิ่มขึ้น
นิกเกอิปิดเช้าพุ่ง 302.55 จุด รับ PMI การผลิตจีนเพิ่มขึ้น
1 ต.ค. 2558

ดัชนีนิกเกอิตลาดหุ้นโตเกียวปิดภาคเช้าทะยานขึ้นแข็งแกร่งในวันนี้ โดยดัชนีนิกเกอิปิดภาคเช้าพุ่งขึ้น 302.55 จุด หรือ 1.74% แตะที่ 17,690.70 จุด เนื่องจากนักลงทุนคลายความวิตกกังวลเกี่ยวกับแนวโน้มเศรษฐกิจจีน หลังจากสหพันธ์พลาธิการและการจัดซื้อของจีน (CFLP) และสำนักงานสถิติแห่งชาติของจีน (NBS) เปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตปรับตัวขึ้นในเดือนก.ย.
ดัชนีนิกเกอิปรับตัวขึ้นตั้งแต่ตลาดเปิดทำการ หลังจากตลาดหุ้นยุโรปและสหรัฐพุ่งขึ้นเมื่อคืนนี้ โดยตลาดหุ้นสหรัฐได้รับแรงหนุนจากรายงานของ ADP ที่ระบุว่า ภาคเอกชนของสหรัฐมีการจ้างงานเพิ่มขึ้น 200,000 คนในเดือนก.ย. โดยข้อมูลดังกล่าวมีการเปิดเผยก่อนที่กระทรวงแรงงานสหรัฐจะรายงานตัวเลขจ้างงานนอกภาคการเกษตรเดือนก.ย.ในวันพรุ่งนี้
ตลาดหุ้นโตเกียวได้รับแรงหนุนมากขึ้น หลังจาก CFLP เปิดเผยว่า ดัชนี PMI ภาคการผลิตของจีนในเดือนก.ย.ขยับขึ้นแตะ 49.8 จาก 49.7 ในเดือนส.ค. ซึ่งแสดงให้เห็นว่ากิจกรรมในภาคการผลิตจีนกระเตื้องขึ้นในเดือนที่แล้ว
หุ้นกลุ่มส่งออกดีดตัวขึ้นขานรับเงินเยนที่อ่อนค่าลงเมื่อเทียบกับดอลลาร์สหรัฐ โดยมาสด้า มอเตอร์ พุ่งขึ้น 5.6% และหุ้นนิสสัน มอเตอร์ ปรับขึ้น 5.2%
        